Øyvind Strand (dirigent)

Øyvind Strand (født 1956) er en norsk musiker, komponist og dirigent. Han er oppvokst i Drangedal og bosatt i Skien.

Han har vært dirigent i Musikkforeningen Suoni siden 1980, og er også dirigent for Gimsøy skolemusikk (siden 1977) og koret Canto Libre (siden 1995). Han er også en del av originalbesetningen i tradjazzbandet Bratsberg Amt Jazzorkester, som ble stiftet i 1978. Han har i en årrekke vært engasjert som dirigent ved Musikksommerleirene på Kvitsund i Telemark i regi av Norges Musikkorps Forbund (NMF), og han har sittet i styret for NMF Telemark, NMF Sør og Telemarkkonsertar AS. Han er leder i Telemark Kulturnettverk, leder i Skien Musikkråd og styremedlem i Norsjø kammermusikkfest. Han har også vært med på å organisere og arrangere store musikkfestivaler i Skien, som Nordisk Baltisk Korfestival og Landsfestivalen for kor. Siden 1999 har han dirigert Vintertreff for voksenkorps, et samarbeidsprosjekt på tvers av fylkesgrensene. Han har vært dommer i ulike musikkonkurranser og benyttes ofte som konferansier, kåsør, foredragsholder og gjestedirigent ved kurs og seminarer.

Øyvind Strand har komponert flere marsjer som er blitt populære, blant andre Telemark Bataljon, Biograf, Himmelstuperne og Ambassadør, komponert teatermusikk, samt arrangert en mengde musikk for orkester, korps, kor, revy og teater. Hans musikk er etterspurt og spilles av mange norske korps, blant annet av forsvarskorpsene, og marsjen Telemark Bataljon ble brukt som felles avslutningsmarsj på Norsk Militær Tattoo i Oslo Spektrum i 2016. I forbindelse med grunnlovsjubileet i 2014 komponerte han, på bestilling fra Telemark Kulturnettverk, marsjene Hønemarsj (bygd på folkevisen Pål sine høner) og Nordmannen (bygd på Mellom bakkar og berg). I 2017 komponerte Strand marsjen Landlov på bestilling fra Kongelige norske marines musikkorps, tilegnet kommandørkaptein Truls Sanaker som gikk av med pensjon. Samme år fullførte han Three Spirituals for sopran, blandet kor og blåseorkester og han komponerte marsjen På skinner i forbindelse med 100-årsjubiléet for Bratsbergbanen og Vannveien til Telemarkkanalens 125-årsjubileum.

Til 125-årsjubileet til Skien kirke i 2019 komponerte Strand bestillingsverket «Himmelborg» for blåserorkester, orgel og hardingfele. Verket baserer seg på to norske folketoner og ble urfremført i Skien kirke 4. februar 2020 med Strand som dirigent.

Særlig som dirigent for Musikkforeningen Suoni har Strand vært initiativtager til og gjennomført store samarbeidsprosjekter mellom korps, kor og  solister, ofte profesjonelle sangere, skuespillere og musikere. Til disse produksjonene arrangerer han mye av musikken. I 1995 satte de opp musikkspillet Sommer i Tyrol og to år senere produserte de kabareten Evert, basert på Evert Taubes liv og musikk. I denne sammenheng har han arbeidet med artister som Solveig Kringlebotn, Elisabeth Andreassen, Eli Kristin Hansveen, Ingebjørg Bratland, Lina Johnson, Lars Klevstrand, Anders Vangen, Didrik Solli-Tangen, Emil Solli-Tangen, Lasse Kolstad, Harald Heide-Steen jr., Ole Edvard Antonsen, Frøydis Grorud, Guttorm Guttormsen, Knut Buen og Bjørn Vidar Solli.

Priser og utmerkelser 
For sitt lange virke i Telemarks kulturliv har Øyvind Strand mottatt flere priser og utmerkelser:
 1993: Hydros Kulturstipend
 1997: Skien kommunes kulturpris
 2003: Skien Bys Vels Fortjenestemedalje
 2003: Telemark fylkeskommunes kulturpris
 2005: Porsgrunn Kultursenters Gledespris
 2008: Sparebank 1 Telemarks kulturpris
 2012: Herøya Industriparks kulturpris
 Fra Norges Musikkorps Forbund er han hedret med både Hederstegn for dirigenter og Fortjenestemedaljen.
 2016: I forbindelse med hans 60-årsjubileum i 2016 ble det avholdt en stor veldedighetsgalla i Ibsenhuset i Skien, der inntektene gikk til opprettelsen av Øyvind Strands Musikkfond.
 I august 2021 ble han tildelt Kongens fortjenstmedalje.

Referanser 

Norske musikere
Norske dirigenter
Personer fra Skien kommune
Fødsler i 1956